In cairns han ich zerscht mal müesse usschlafe. Denn hani ein tag ziit gha zum de rest vo minere reis plane. Byron Bay und Fraser Island hani gschtriche und defür 5 täg in Noosa iplant zum lerne Kite-Surfe.     Am nöchste morge bin ich zum great barrier reef usse gfahre und für drü täg go tauche. Ich han zäh tauchgäng  gmacht und 9 devo sind supi gsi. Mir hend en hufe farbigi fischli, hai, schildchrött und anderi schöni sache gseh. Ich han immer gueti und teilwies recht hübschi tauchbuddies gha. Min erste nacht tauchgang isch de absoluti hammer gsi. Mir händ riese grosi wasserschildchrött und hai gseh.  De dritti tauchgang am zweite tag isch chli id hose. Mir sind mit em kameramaa mitgange, wo sit 4 jahr in cairns taucht. Aber mir sind 45 minute im seich ume taucht und hend nüt gseh usser blau. Und am schluss hend mir es  paar hundert meter müesse zrug schwümme. Defür isch dänn de nacht-dive wieder super gsi. Da fascht all am kurs sind gsi, sind mir z'dritte ohni guide go tauche. Da mini zwei bodies nonig so lang tauched, han ich de guide gmacht. Mir hend en mega schöne tauchgang gha und sind direkt näbed em boot uftaucht.    Nach drü täg uf em tauchboot han ich de ganz abig müesse i de bar vom hostel umehange. Min bus isch erst am halbi eis i de nacht gfahre. Zum glück han ich e argentinischi begleitig gha, wo uf  de glich bus hät müesse. Mir händ sogar die glich taktik gha: viel cervezas = besser schlafe im bus...    Am nöchste mittag bin ich in airlie beach acho. Han rasch en segel-trip zu de whitsunday island bueched und de rescht vom tag mit lädele verbracht.    Am tag druf sind mir zu de insle usse gseglet. 27 lüt uf eim segelboot isch recht eng, aber ich han e zweier kojie für mich allei gha. Wie erwartet isch uf em boot meh gfeschted worde als gseglet. Am zweite tag sind mir zum white  heaven beach. Es isch mega schön gsi und de sand isch unglaublich fin. Am dritte tag hend mir es chlises tauchboot troffe und händ ein dive chöne mache. Aber das isch gar nüt gsi. Sicht schlächt, usrüschtig schlächt, divemaster schlächt...    Wieder zrug an land sind mir zerscht mal i de lagune go bade, go dusche und zäh putze. Uf em boot isch s wasser usgange gsi...    Ich han no ganz en gmüetliche nahmittag gha inklusiv gratis digeridoo untericht, und am abig isch min bus uf noosa gange.    In noosa han ich feuif täg kite-surf unterricht gha. Min lehrer isch nur halbe professionel gsi, defür händ mirs u luschti gha. Die erste zwei täg han ich glernt de kite flüge und am dritte tag bini s erste mal uf em brett gstande. Am vierte tag hend mir vergäbe uf wind gwartet und am letschte tag hets au nur ganz wenig gha. Es het ganz knapp glanged zum de kite i de luft bhalte, aber ich bin glich chli zum surfe cho. Es isch mega lässig sich mit em kite durs wasser zieh lah. Glaub das isch nid  mis letschte mal gsi.  Vo noosa selber hani nid so viel gseh. Am morge han ich müesse usschlafe und am nahmittag bin ich immer öpe 6 stund underwegs gsi zum kite. Und am abig bini immer z kaputt gsi, zum no öpis undernäh. Aber mir hends u gmüetlich gha im backpackers. Ich han mindestens drü neui chartespiel glärnt.    Jetzt bin ich eigentli scho uf heiweg. Hüt morge bini mit em bus uf brisbane gfahre. Morn am morge flügi uf sydney und am abig gahni no go bekannti bsueche. Und am fritig morge  flügi in sydney ab, bin am mittag in dubai und am abig dihei...